
INTRODUCERE

 

În completarea studiului documentar intitulat “Funcţia publică” şi prezentat dumneavoastră în luna decembrie 1998, am considerat că este necesară o aprofundare a unei anumite categorii de funcţionari publici, şi anume funcţionarii publici cu atribuţii de conducere, care, după cum se relevă în materialul pe care vi-l prezentăm, beneficiază de un regim uşor diferit faţă de ceilalţi funcţionari publici.

Studiul prezintă modalitatea în care funcţia publică cu atribuţii de conducere este reglementată în diverse ţări membre OCDE (Organizaţia pentru Cooperare şi Dezvoltare Economică). Materialul a fost realizat în scopul facilitării circulaţiei informaţionale într-o perioadă în care numeroase ţări încearcă să reglementeze acest domeniu.

Datele prezentate provin din răspunsurile la un chestionar tematic întocmit de către serviciul de administraţie publică al OCDE. 21 de ţări şi-au prezentat opiniile cu privire la următorele două categorii de funcţionari publici:

- cei care lucrează în administraţia naţională;

- cei care ocupă posturi de conducere sau de administraţie în eşaloanele înalte din ministere ori din agenţiile cu atribuţii administrative.

Ţările chestionate au răspuns la cinci întrebări:

a) definiţia şi clasificarea funcţiei publice cu atribuţii de conducere;

b) existenţa unui sistem sau a unei strategii de conducere distincte pentru această categorie de funcţionari publici;

c) dispoziţiile în materie de angajare a funcţionarilor publici cu atribuţii de conducere;

d) mecanismele de evaluare a performanţelor funcţionarilor publici cu atribuţii de conducere;

e) conduita profesională a funcţionarilor publici cu atribuţii de conducere.

  

1. DEFINIREA FUNCŢIEI PUBLICE CU ATRIBUŢII DE CONDUCERE

Statul, pentru a-şi exercita puterea sa suverană şi independentă, îşi organizează, atât la nivel central, cât şi local, servicii de putere publică pe care le înzestrează cu mijloace materiale, mijloace băneşti şi specialişti. Unele dintre acestea au ca obiect de activitate legiferarea (adoptarea unor norme juridice care să reglementeze în mod unitar raporturile dintre membrii societăţii) – serviciul public de legiferare -, altele sunt împuternicite cu executarea normelor legale şi a hotărârilor judecătoreşti şi satisfacerea cerinţelor de viaţă şi de muncă ale populaţiei (securitate, sănătate, instruire, cultură etc.) – servicii publice administrative – , altele au ca obiect soluţionarea conflictelor care apar între membrii societăţii – servicii publice judiciare .

Astfel, serviciile publice apar ca forme organizatorice în cadrul cărora se desfăşoară şi se realizează activităţi concrete de către persoane care au pregătire de specialitate pentru realizarea acestor activităţi şi care se ocupă de funcţii publice.

În urma definirii noţiunilor de “serviciu public” şi de “funcţie publică” se poate preciza şi noţiunea de “funcţionar public”, ca fiind persoana numită sau aleasă într-o funcţie publică cu caracter de permanenţă, în serviciile autorităţilor publice centrale sau locale, ori în instituţiile publice şi regiile autonome înfiinţate de acestea . În această categorie nu intră şi persoanele care desfăşoară o activitate în baza unei convenţii civile, în serviciul unei autorităţi publice, centrale sau locale, într-o instituţie publică subordonată acestora sau regie autonomă aflată sub autoritatea lor şi nici cele din fundaţii şi asociaţii.

Într-o altă opinie, funcţionarul public este definit ca fiind persoana fizică ce a fost învestită prin numire sau alegere într-o funcţie publică, pentru a desfaşura contra unui salariu, o activitate continuă, având drepturile şi obligaţiile prescrise prin lege.

Doctrina juridică română împarte funcţia publică, din punct de vedere al importanţei funcţiei în realizarea competenţelor organelor administraţiei de stat, în două mari categorii, şi anume:

1. funcţii de conducere;

2. funcţii de execuţie.

Funcţiile de conducere sunt înţelese în sensul larg al conducerii – organizare, coordonare, îndrumare, control – fiind în acelaşi timp şi funcţii de decizie .

În funcţie de sistemul ales de fiecare ţară, atunci când se face referire la “funcţii publice de conducere” sau “funcţionari de conducere”, se înţeleg anumite funcţii şi funcţionari, putându-se, totuşi, contura nişte trăsături comune acestora, astfel:

- funcţionarii care lucrează pentru administraţiile naţionale, excluzând personalul de conducere al întreprinderilor ori al societăţilor publice, sau colaboratorii ministrului;

- persoanele care exercită o funcţie de conducere sau de gestiune (ori pe amândouă);

- includerea în această categorie a corpului înalţilor funcţionari; în unele ţări ei beneficiază de un regim distinct, în alte ţări există modalităţi deosebite de gestiune pentru înalţii funcţionari, dar nu un regim distinct, iar într-o a treia categorie de ţări, există diferenţe între înalţii funcţionari şi ceilalţi funcţionari.

 

2. CARACTERISTICI ALE FUNCŢIEI PUBLICE CU ATRIBUŢII DE CONDUCERE

2.1. Criterii de recrutare în funcţia publică de conducere

În urma studiului efectuat, s-au constatat diferenţe considerabile între ţările avute în vedere, dar s-au degajat două modalităţi de bază pentru recrutarea funcţionarilor publici de conducere. Primul, este cel în care funcţia publică este condusă ca un sistem de carieră, mai mult sau mai puţin închis. Acest sistem este specific Belgiei, Franţei şi Japoniei, accesul în funcţiile superioare se face prin promovări interne, nu există o procedură formală de selectare (de exemplu, un interviu sau pe baza unei grile de evaluare), în cele mai multe cazuri fiind promovaţi în posturile superioare din minister cei din interiorul ministerului (cu vechime). Acest lucru nu înseamnă că promovarea este automat asigurată după o anumită perioadă de activitate. Germania şi Irlanda sunt, de asemenea, exemple pentru sistemul de carieră în care nu se face publicitate în exterior pentru posturile vacante.

Celălalt sistem este caracterizat printr-un mare număr de candidaturi pentru posturile vacante şi prin lipsa condiţiilor (nivel de studii sau vechime în administraţie) impuse pentru accesul la posturile superioare. Australia, Statele Unite, Noua Zeelandă, Marea Britanie şi ţările scandinave intră în această categorie. Detaliile variază considerabil, în funcţie de fiecare ţară, dar metodele de selecţie se aseamănă cu cele utilizate în sectorul privat; foarte multe sisteme fac apel la centre de evaluare ori de apreciere exterioare. Acest sistem încurajează creşterea numărului din ce în ce mai mare al femeilor şi al membrilor grupurilor etnice şi lingvistice, actual subreprezentate, în posturi superioare. În acelaşi timp, în ţările care au la bază acest sistem sunt atraşi funcţionari competenţi în eşaloanele superioare.

În aceste din urmă ţări, cei care ajung să ocupe funcţii înalte provin din administraţie şi un procent foarte mic provine din alte sectoare.

În majoritatea ţărilor, recrutarea înalţilor funcţionari – exceptând posturile mai importante – se face apelându-se la “organizaţii de angajare”. În acest caz este obligatoriu de urmat procedura de selecţie standard. Intervenţia organismelor centrale este curentă în ţările care apelează la sistemul de gestionare a încadrărilor în posturile superioare, excepţie făcând Noua Zeelandă, unde recrutarea înalţilor funcţionari este o atribuţie care a fost transferată şefului executiv din ministere sau din agenţii şi unde Comisia funcţiei publice nu intervine în alegerea şefului executiv. Irlanda, Suedia şi Elveţia se caracterizează prin intervenţia organismelor centrale în acest proces. În multe ţări ministrul de resort sau primul ministru sunt cei din urmă care au un cuvânt de spus în legătură cu cel angajat.

 

2. 2. Exemple de proceduri de selecţie pentru funcţionarii publici cu atribuţii de conducere

Austria

O comisie de examen independentă este numită pentru fiecare post vacant. Ea este formată din reprezentanţi ai ministerului, ai Comisiei pentru personal şi de la sindicat. Examinarea constă într-un interviu cu candidatul. Recurgerea la centrele de evaluare este posibilă, dar este foarte puţin frecventă.

Există o procedură internă în fiecare minister. Consiliul de direcţie examinează candidaturile şi propune un clasament ministrului care ia decizia finală.

Directorii generali ori preşedinţii ministerelor sau agenţiilor sunt numiţi în aceleaşi condiţii ca şi ceilalţi responsabili de rang înalt.

Belgia

Secretarii generali din ministere sunt numiţi de Guvern, la propunerea ministrului de resort; pentru organismele de interes public, legea de organizare poate să prevadă un mod specific de desemnare a conducătorului.

Canada

Posturile “executive”: candidaţii sunt examinaţi prima dată de o comisie, în faţa căreia susţin un interviu, iar propunerea este supusă spre aprobare Comisiei funcţiei publice. Pentru alte posturi se face apel la Centrul de evaluare. Proba scrisă poate servi ca mijloc de selecţionare.

Danemarca

Selecţionarea candidaţilor se face pe baza unei declaraţii scrise, declaraţie de intenţie, în urma rezultatelor de la interviu şi a performanţelor profesionale anterioare.

Secretarii permanenţi şi secretarii adjuncţi sunt aleşi şi numiţi după aceeaşi procedură ca şi pentru ceilalţi funcţionari.

Franţa

Angajarea secretarilor generali, directorilor generali, directorilor şi angajaţilor direcţiilor şi serviciilor care nu ţin de structuri concentrate (prefecţi, ambasadori) este lăsată la decizia guvernului. Propunerea de numire este formulată de ministrul de resort, iar un decret de numire este supus spre aprobarea Consiliului de miniştri şi apoi este semnat de Preşedintele Republicii. În general nu sunt puse condiţii de ordin statutar şi pot fi angajate persoane care nu au mai lucrat în administraţie.

Germania

Selecţia se face în interiorul ministerului, responsabilitatea revenind celor de la resurse umane.

Posturile de secretar de stat (permanent) şi de şef de departament din ministerele federale şi posturile de directori ai agenţiilor din ministerele federale trebuie să facă, conform legii, obiectul declarării ca posturi vacante şi pot fi ocupate de persoane care nu au experienţă în administraţie. Candidaţii sunt aleşi de miniştrii de resort (împreună cu directorul resurselor umane din minister), care adresează o recomandare administraţiei federale. Preşedintele federaţiei numeşte funcţionarii pe baza acestei recomandări.

Irlanda

Selecţia se face de către o comisie interministerială, compusă din cinci secretari permanenţi ai ministerului (funcţionari) şi un funcţionar din afara ministerului .

Olanda

Alegerea pentru posturile de secretar general şi de director general se face după aceeaşi procedură, ca şi pentru celelalte posturi. O diferenţă există, şi anume pentru aceste numiri ministrul de resort cere aprobarea ministrului de interne, şi chiar primului ministru, înainte de a recomanda candidatul Consiliului de Miniştri, care ia decizia finală.

Marea Britanie

Numirile în posturile importante se fac, cerând aprobarea responsabilului Casei Serviciului Public şi Primului Ministru, fie după examinarea dosarului de către Comisia pentru selecţie şi numiri, fie ca urmare a operaţiunii de recrutare, condusă de comisarii funcţiei publice.

Noua Zeelandă

Procedurile sunt diferite, în funcţie de agenţii.

Norvegia

Procedura constă într-un interviu şi eventual o recomandare a consilierului de angajare.

Statele Unite ale Americii

Angajarea şefilor departamentelor şi a agenţilor este lăsată la latitudinea Guvernului şi numirea lor îi revine Preşedintelui.

După cum se observă, în unele ţări, pentru anumite funcţii, sunt folosite metode diferite de alegere şi numire pentru înalţii funcţionari. Ţinându-se cont de responsabilitatea şi mizele pe care le presupun funcţiile respective, ministrul intervine frecvent în alegere.

 

2.3. Competenţele cerute funcţionarilor publici cu atribuţii de conducere

Răspunsurile date de către ţările chestionate cu privire la competenţele cerute înalţilor funcţionari publici au dus la următoarea concluzie: aceste competenţe nu sunt încă bine stabilite, observându-se, totuşi, o accentuare a competenţelor de gestiune, în sens larg, în detrimentul competenţelor tehnice.

Următoarele competenţe sunt cerute în mai multe ţări:

· aptitudinea de a conduce;

· viziunea strategică;

· capacitatea de a genera şi de a administra schimbările;

· talente de conducere – în sens larg;

· capacitatea de a gestiona activitatea şi personalul; aptitudinea de a stabili contacte umane;

· capacitatea de a conduce o echipă;

· aptitudini de comunicare;

· cunoştinţe de informatică.

În multe ţări se subliniază, în paralel, necesitatea existenţei calităţilor şi valorilor tradiţionale cerute înalţilor funcţionari, de exemplu integritatea şi imparţialitatea.

Multe ţări europene au trecut ca fiind foarte importantă aptitudinea de a aborda probleme internaţionale de interes.

În unele ţări sunt stabilite criterii imperative de selecţie a funcţionarilor superiori.

Aceste criterii scot în evidenţă rolul important conferit aptitudinii de conducere şi competenţelor de gestiune în general.

Astfel, în Canada, funcţionarii superiori trebuie să posede următoarele calităţi: discernământ; integritate; încredere în sine; supleţe; iniţiativă; perseverenţă; aptitudine de conducere; capacitate de reflectare; spirit organizatoric; contact uman; uşurinţă de comunicare.

În Marea Britanie, aceşti funcţionari trebuie să posede:

· aptitudine de conducere;

· gândire şi planificare strategice;

· preocuparea pentru rezultate;

· aptitudini de comunicare;

· administrarea resurselor financiare şi de altă natură;

· inteligenţă, creativitate şi discernământ;

· competenţă profesională.

În multe ţări, ministerul sau agenţia care angajează, fixează criteriile de selecţie. De exemplu, în Germania condiţiile de formare profesională şi de studii sunt cerute prin lege. În Danemarca şi în Finlanda, recent, s-au impus criterii de selecţie-tip pentru funcţiile publice cu atribuţii de conducere. 

Anexa 1 cuprinde un tabel care prezintă sintetic procedurile de angajare a funcţionarilor publici cu atribuţii de conducere în diverse ţări.

 

3. STATUTUL FUNCŢIONARILOR PUBLICI CU ATRIBUŢII DE CONDUCERE

O categorie specială în cadrul funcţionarilor publici o reprezintă, în unele state, funcţionarii publici care deservesc pe şeful statului sau cei care lucrează pentru parlament sau guvern.

Statutul acestora cât şi regimul aplicabil sunt în general stabilite printr-o legislaţie specială.

În privinţa acestora nu s-a cristalizat o părere unitară, în sensul că nu se ştie încă cum este mai indicat: ca aceştia să fie funcţionari de carieră, să fie independenţi sau să fie numiţi pe criterii politice.

În unele state, cum ar fi Marea Britanie şi Irlanda se consideră că independenţa este necesară la toate eşaloanele administraţiei publice.

În cele ce urmează, prezentăm unele aspecte esenţiale, legate de statutul funcţionarilor publici cu atribuţii de conducere, din perspectiva reglementărilor existente în ţările studiate.

 

3.1. Mobilitatea

Marea majoritate a statelor nu au elaborat o strategie privind mobilitatea funcţionarilor publici. Cu toate acestea, mai multe ţări şi-au manifestat dorinţa de a creşte mobilitatea la nivelurile superioare ale ierarhiei administrative, şi un anumit număr dintre ele au creat sau consolidat în ultimii ani instrumente vizând mobilitatea (de diverse feluri).

În Olanda ca şi în Marea Britanie se acordă o importanţă specială mobilităţii cadrelor, mai ales de când este pus în practică noul sistem de încadrare a funcţionarilor superiori. Cercetările efectuate de către administraţia olandeză indică faptul că “nivelul mediu de mobilitate în cadrul funcţiei publice olandeze este relativ ridicat în raport cu alte ţări ale Europei”. Promovarea mobilităţii înalţilor funcţionari este un element determinant de dezvoltare a noii funcţii publice.

În Marea Britanie, Cartea albă intitulată “Serviciul public: continuitate şi schimbare” subliniază contribuţia pe care mobilitatea funcţionarilor publici o aduce la realizarea obiectivelor noului serviciu public, în special prin: 

- promovarea metodelor de perfecţionare şi de desfăşurare în cel mai eficient mod a ansamblului de activităţi specifice funcţiei publice;

- înţelegerea interesului general al administraţiei, în susţinerea responsabilităţii colective a cabinetului;

- încurajarea serviciilor publice şi a personalului acestora de a participa la schimbul de idei între servicii;

- evitarea pe viitor ca funcţionarii rămână într-un serviciu public sau într-o funcţie atunci când aceştia pot fi mai utili în alt post.

În continuare, prezentăm în anumite aspecte privind mobilitatea funcţionarilor publici cu atribuţii de conducere în cadrul administraţiei, aşa cum se manifestă ele în unele ţări.

Australia

Ministerele pot pune în aplicare formule de rotaţie periodică a personalului. Funcţionarii aparţinând serviciului public interesaţi de o schimbare îşi pot depune candidatura pentru posturile declarate vacante, posturi care, în majoritatea cazurilor, relevă o opţiune pentru avansare. Există o comisie alcătuită din principalii secretari de ministere şi din comisari ai funcţiei publice, care se ocupă în principal de desfăşurarea carierei înalţilor funcţionari, la nivel de secretar adjunct şi secretar prim asistent, iar hotărârile acestei comisii conduc la un anumit număr de mutaţii dintr-un minister în altul.

Danemarca

Anumite ministere (ex: Justiţia, Apărarea) şi unele dintre marile direcţii (ex: Poliţia) au programe oficiale privind mobilitatea. În afara acestor exemple, instrumentul de mobilitate cel mai frecvent întâlnit este constituit din contractele de scurtă durată, de 3,5 sau 6 ani. Aceste contracte au ca obiectiv creşterea mobilităţii şi lărgirea bazei de recrutare. În 1994, 10% din totalul efectivelor funcţiei publice de conducere erau angajaţi cu contract de scurtă durată.

Finlanda

Mobilitatea este considerată un element esenţial în perfecţionarea cadrelor, dat fiind că ea ocupă un loc important în desfăşurarea carierei şi în recrutarea înalţilor funcţionari. Un decret din 1994 creează posibilitatea de numire a funcţionarilor pentru o durată determinată, fapt ce permite mobilitatea.

Franţa

Pentru funcţionarii de stat există o obligaţie de mobilitate, care funcţionează încă de la începutul carierei şi care condiţionează accesul în funcţiile de conducere. Nu există un mecanism de stimulare a înalţilor funcţionari prin mobilitate în decursul carierei. Dar, este vorba de o preocupare continuă în politica de gestiune a cadrelor pentru administraţie şi ea este luată în considerare de către cei interesaţi ca un element pozitiv în evoluţia lor profesională.

Olanda

Mobilitatea, în special de la un minister la altul, este considerată drept o condiţie esenţială în ce priveşte profesionalismul şi dinamismul funcţiei publice. Promovarea mobilităţii este unul dintre scopurile fundamentale ale funcţiei publice nou create şi, în acest context, se acordă o atenţie specială modului în care posturile vacante sunt ocupate şi organizării schimbărilor în cadrul sistemului de gestiune a carierelor. Obiectivul vizat este ca până în anul 2000 funcţionarii publici să rămână cel puţin o perioadă de 5 ani în acelaşi post.

Suedia

Regula este că cei aflaţi în funcţii de conducere nu trebuie să rămână în fruntea aceluiaşi departament pentru o lungă durată. Mobilitatea este considerată, de preferat pentru dezvoltarea profesională, eficacitatea şi eficienţa funcţionarilor şi pentru desfăşurarea carierei celor ce conduc anumite servicii publice. Numirile pentru o durată determinată sunt un mijloc de creştere a mobilităţii, iar subiectul schimbărilor în carieră face parte, în mod normal, din întâlnirile pe care miniştrii le au cu funcţionarii aflaţi la conducerea unor departamente.

Marea Britanie

Nu există un program oficial privind mobilitatea. Mobilitatea face parte integrantă din formarea permanentă şi din perfecţionarea personalului din serviciul public.

Statele Unite ale Americii

Nu este elaborată o strategie oficială privind mobilitatea. Este încurajată mobilitatea personalului de conducere, existând un Birou de management pentru personal, care lucrează în colaborare cu alte organizaţii pentru promovarea mobilităţii între servicii şi între posturi.

În urma efectuării unor sondaje, în legătură cu mobilitatea, s-a constatat că funcţiile publice cele mai ales supuse schimbării sunt cele din Canada, Statele Unite, Franţa, Mexic, Marea Britanie şi Suedia.

În urma aceloraşi sondaje, se constată că, în general, există o mai mare mobilitate în cadrul aceluiaşi minister sau agenţie, decât între ministere sau agenţii.

 

3.2. Contractul de muncă

Prin contract se înţelege un acord scris, încheiat între serviciul public angajator şi un înalt funcţionar, acord care fixează salariul, condiţiile de angajare şi durata angajării, stabilind responsabilităţile şi performanţele care se cer a fi înregistrate.

În mai multe ţări este prevăzută forma contractelor cu durată determinată, cu sau fără clauză de reînnoire. Contractele pe durată determinată sunt utilizate în Australia, Noua Zeelandă şi în Suedia. Formulele contractuale recent intrate în vigoare pentru serviciul public din Marea Britanie sunt, în mare parte, pentru o durată nedeterminată.

Introducerea formulelor contractuale pare să fi fost motivată, în principal, de consideraţiile privind gestiunea performanţelor şi a asigurării fondurilor necesare pentru plata salariilor aferente. Această modalitate se practică, în special, în ţările scandinave şi în ţările care dispun de sisteme de încadrare superioare. Se pare că în anumite cazuri recurgerea la instrumentul contractual, vizează crearea unor instrumente suple în mâna administraţiei pentru a proceda la schimbări de atribuţii ale înalţilor funcţionari (în special la eşaloanele superioare) sau pentru încetarea activităţii lor.

Australia

Secretarii de ministere sunt numiţi cu contract, pentru o durată maximă de 5 ani. Revocarea lor poate interveni prin decizia primului ministru. În termenii noii legi privind funcţia publică, supusă adoptării Parlamentului în 1997, personalul de conducere din serviciul public trebuie să fie în măsură de a încheia contracte pe durată determinată cu secretarii lor permanenţi, trecând peste obstacolele de procedură.

Austria

O parte dintre înalţii funcţionari sunt angajaţi cu contract pe o durată determinată. Contractele sunt uniforme şi principalele lor dispoziţii fac referire la remuneraţie. Contractele sunt stabilite pentru o organizaţie unde există un post vacant, dar ele trebuie să fie aprobate de către Cancelaria federală şi de către Ministerul de Finanţe. Dacă ministrul propune să nu fie reînnoit contractul funcţionarului respectiv, acesta poate face apel, invocând valoarea sa profesională şi calităţile care îl îndreptăţesc pentru o prelungire a contractului. Decizia finală de reînnoire a contractului este luată de către ministru. 

 

Danemarca

Un anumit număr de înalţi funcţionari sunt angajaţi cu contract pe o durată determinată, de 3, 5 sau 6 ani. Funcţionarii ce pot beneficia de această formulă sunt directorii de departamente şi responsabilii marilor direcţii. Contractul este negociat între secretarul permanent din minister şi funcţionarul respectiv, şi el trebuie să fie aprobat de către Ministerul de Finanţe. Principalul obiectiv pentru care s-a recurs la contracte a fost instaurarea unei legături între performanţă şi remuneraţie. Angajarea cu contract este relativ nouă şi va progresa, fiind apreciată într-o proporţie destul de mare de către personalul de conducere.

Finlanda

Contractele între angajator şi funcţionar pot face referire la condiţiile de angajare şi nu la durata angajării. Cei 140 de funcţionari principali au contracte încheiate cu administraţia. Aceste contracte precizează condiţiile de remunerare, care sunt determinate de la caz la caz. Contractele nu cuprind alte aspecte şi ele sunt încheiate pe o durată nedeterminată. Departamentele pot încheia cu cadrele lor superioare contracte care stabilesc durata lor de angajare. Ca urmare a unei modificări legislative, intervenită în 1994, este posibilă numirea unui funcţionar pentru o durată determinată, dacă aceasta este cerută de natura şi exigenţele funcţiei.

Franţa

Se practică sistemul funcţionarilor de carieră, astfel încât, angajările cu contract special pentru o anumită funcţie sunt posibile pentru un număr mic de posturi, dar numirea de persoane fără experienţă în administraţie rămâne o măsură luată în mod exepţional. Nu se poate vorbi de contracte cu durată nedeterminată.

Germania

Angajarea cu contract special pentru o anumită funcţie nu este utilizată decât în cazuri rare de numire de persoane care nu au lucrat în serviciul public. În 1994, 5,4% din funcţionarii cu atribuţii de conducre, erau angajaţi cu contract. Contractele intervin pentru o durată nedeterminată.

Irlanda

Angajarea cu contract nu este prevăzută prin dispoziţii speciale. Durata funcţiilor de secretar de minister este, totuşi, limitată la 7 ani.

 

Norvegia

Un procent de 39%, de înalţi funcţionari, aceia care se situează la nivelurile superioare acoperite de modul de remunerare propriu înalţilor funcţionari, sunt angajaţi pe bază contractuală. Unele dintre aceste contracte sunt pe o durată determinată. Regulile principale privind contractele sunt stabilite de către Ministerul Funcţiei Publice. Contractul este stabilit de către ministerul angajator, dar el trebuie să fie aprobat de către Ministerul Funcţiei Publice. Contractele cuprind dispoziţii privind:

- exigenţele legate de post şi rezultatele precise care se cer a fi obţinute;

- remuneraţia;

-evaluarea anuală şi discuţia asupra rezultatelor obţinute, responsabilităţile legate de post şi performanţele constatate;

- consecinţele care apar în cazul incapacităţii profesionale, mutaţiile şi modurile de reglementare a litigiilor apărute în acest domeniu.

Contractele cu durată determinată cuprind clauze privind durata contractului (în general 6 ani, cu posibilitatea de reînnoire pentru alţi 6 ani) şi la concediere.

Suedia

Cea mai mare parte a directorilor de departamente sunt numiţi cu contracte pe durată determinată, în mod normal pentru o perioadă de 6 ani. Ei nu pot fi revocaţi înainte de expirarea contractului, dar se poate atribiu conducătorului departamentului un alt post administrativ. Contractele sunt încheiate cu administraţia şi prevederile contractuale sunt stabilite de la caz la caz. Şefii de departamente sunt angajaţi cu contract individual pentru o durată nedeterminată.

Recurgerea la contract ţine esenţial de necesitatea remunerării acestor posturi într-un mod competitiv, în special comparativ cu recrutarea în sectorul privat. Contractul este stabilit de angajator. Un consiliu consultativ special examinează conţinutul contractului şi prezintă recomandările sale guvernului înainte de a fi luată o decizie oficială.

Marea Britanie

În 1996, toţi membrii noului serviciu public au încheiat contracte individuale. Pentru majoritate dintre aceştia este vorba de un contract tip, pe o durată nedeterminată. Prevederile contractuale stabilesc durata şi condiţiile de angajare, în special în ceea ce priveşte gestiunea performanţei. Contractul este încheiat între funcţionarul respectiv şi Coroană; în practică, conducătorul permanent al unui minister sau directorul executiv al unui departament are puterea de a discuta în numele ministerului atunci când se stabilesc termenii contractului. Ministerele şi departamentele pot recurge la contracte cu durată determinată sau la contracte flexibile atunci când se convine cu funcţionarul în cauză sau pentru un anumit post, de exemplu pentru persoanele numite în funcţiile temporare.

 

3.3. Încetarea contractului de muncă

Majoritatea statelor au dispoziţii speciale privind încetarea activităţii înalţilor funcţionari: în unele ţări, funcţionarii de conducere sunt la dispoziţia guvernului şi pot fi revocaţi de pe o zi pe alta; există ţări unde încetarea contractului este prevăzută în cazul incapacităţii profesionale; există state, unde încetarea poate interveni ca urmare a unei diminuări sau reorganizări a funcţiei publice.

Australia

Activitatea secretarilor de ministere poate înceta dacă guvernul decide în acest sens. În acest caz, este prevăzută acordarea unei indemnizaţii. Membrii serviciului public pot fi disponibilizaţi, fie cu voia lor, fie de către un comisar al funcţiei publice, în cazuri de excedent de personal sau incapacitate profesională. Este prevăzută o indemnizaţie şi în acest caz.

Austria

Nu există o regulă generală privind încetarea contractului pentru funcţionarii publici cu atribuţii de conducere.

Canada

Se relevă faptul că vice-miniştrii pot fi revocaţi din funcţie prin decizie guvernamentală. Funcţionarii cu atribuţii de conducere pot fi concediaţi atunci când activitatea înregistrează deficienţe sau când o funcţie încetează de a fi exercitată.

Finlanda

Funcţionarii aflaţi în posturi de conducere pot fi demişi dacă nu se mai bucură de încredere sau dacă, pentru motive ce ţin de responsabilităţile lor, nu îndeplinesc obiectivele pentru care au fost desemnaţi.

Franţa

Angajările în posturile de conducere ţin de competenţa guvernului şi pot înceta în orice moment. Administraţia trebuie, în cazul funcţionarilor definitivi, să le găsească o nouă însărcinare.

Germania

Funcţionarii publici aflaţi în poziţii înalte în ierarhia administrativă, nu pot fi revocaţi din funcţie. Anumite categorii de funcţionari (ex: secretarii de stat şi directorii de departamente din ministere) pot fi disponibilizaţi dacă guvernul decide în acest sens.

Irlanda

Înalţii funcţionari pot fi concediaţi de către guvern. De asemenea, se reţine că un funcţionar public se poate pensiona la 65 de ani, existând posibilitatea de a fi constrâns să se retragă din funcţie la 60 de ani.

Norvegia

Pentru funcţionarii angajaţi cu contract pe o durată determinată, neprelungirea contractului este prevăzută în dispoziţiile speciale, acest fapt dând naştere unui drept la o indemnizaţie de concediere.

Suedia

Atunci când are loc o schimbare de guvern, toţi sub-secretarii de stat demisionează. Acelora care au exercitat înainte de numirea lor funcţii de director general, li se garantează, de către noul guvern, un contract de muncă de acelaşi nivel şi se bucură de un tratament echivalent cu cel pe care îl aveau înainte de demisie. Toţi ceilalţi sub-secretari au dreptul la o indemnizaţie.

Marea Britanie

În cazul funcţionarilor cu atribuţii de conducere care au fost concediaţi prin decizia Coroanei se aplică acele clauze contractuale care fac referire la acordarea unui preaviz şi la indemnizaţiile cuvenite în situaţia încetării anticipate a funcţiei.

Statele Unite ale Americii

Personalul de conducere din serviciul public trebuie să obţină o reconfirmare pe post, o dată la 3 ani, în funcţie de performanţele înregistrate. Funcţionarii pot fi înlăturaţi pentru motive de incapacitate profesională sau neglijenţă.

 

3.4. Mecanisme de notare şi de evaluare a performanţelor funcţionarilor publici cu atribuţii de conducere

În ceea ce priveşte aprecierea performanţelor membrilor serviciului public s-a apelat, în majoritatea ţărilor, la acorduri individuale şi evaluări precise vizând rezultatele înregistrate în cadrul activităţii lor.

Se susţine că introducerea unor mecanisme de audit al performanţelor constituie un mijloc de observare şi îmbunătăţire la toate nivelurile a calităţii şi prestigiului serviciilor publice. 

Australia

Nu există un mecanism oficial de evaluare a performanţelor. Funcţionarii publici de conducere trebuie să respecte termenii contractuali referitor la performanţele anuale, în raport de care sunt evaluaţi. Există un secretar permanent care se ocupă de eventualele probleme care pot apărea în legătură cu aceste aspecte. De exemplu, el poate elabora un plan pentru îmbunătăţirea rezultatelor sau pentru atribuirea de noi responsabilităţi. Sancţiunile oficiale, care pot lua forma unei retrogradări sau a unei retrageri forţate la pensie, sunt rareori puse în practică.

Austria

Nu există un mod oficial de notare sau evaluare a funcţionarilor publici superiori. Din anul 1998 s-a introdus formula unui “contract de obiective” care intervine între ministru şi înalţii săi funcţionari. În caz de performanţe nesatisfăcătoare, practica curentă este de a i se atribui celui în cauză un alt post. Sancţiuni, precum mutarea sau neprelungirea contractului, sunt prevăzute în caz de performanţe slabe, dar nu sunt puse frecvent în aplicare.

Canada

Performanţele sunt evaluate o dată pe an, prin inspecţii în cadrul ministerelor, pe baza datelor comunicate organelor centrale şi în urma bilanţului efectuat de Comisia superioară a funcţionarilor publici. Serviciile publice trebuie să aibă mecanisme de notare şi evaluare pentru directorii acestora. Pentru rezolvarea unei probleme legată de performanţe este elaborat şi pus în aplicare un plan în vederea cercetării situaţiei de care răspunde directorul de departament. Retrogradarea sau concedierea pentru greşeli profesionale sunt rar utilizate.

 

Danemarca

Un număr de secretari permanenţi sau directori de departamente sunt angajaţi cu contract, contract ce prevede obiectivele de atins, în urma cărora se face o evaluare anuală a performanţelor şi se stabileşte nivelul remuneraţiei. Analiza bugetară, bilanţul efectuat de către Ministerul de Finanţe, rapoartele de audit şi mass-media sunt mecanismele cele mai folosite în practică pentru observarea nivelului de performanţă.

Finlanda

Soluţia obişnuită pentru rezolvarea problemelor legate de performanţă constă în stoparea promovărilor sau atribuirea unor răspunderi mai restrânse funcţionarilor în cauză. Sancţiunile oficiale pot lua forma unui avertisment scris sau chiar a încetării activităţii pentru personalul de conducere. Aceste sancţiuni sunt foarte rar aplicate.

Franţa

Toţi funcţionarii fac obiectul unei evaluări anuale a performanţelor lor. În cazul unor rezultate slabe ei pot fi demişi din funcţie, atunci când postul este la dispoziţia guvernului, sau pot fi mutaţi în interes de serviciu.

Germania

Sancţiunile prevăzute în cazul unor performanţe modeste constau în mutarea într-un alt post de un nivel comparabil cu postul avut înainte de a fi numit funcţionar superior. Funcţionarii nu pot fi concediaţi.

Irlanda

Secretarii adjuncţi fac obiectul unei evaluări în cadrul sistemului de remunerare raportat la performanţele obţinute. Demisia este una dintre soluţii, în caz de rezultate slabe.

Norvegia

Notarea performanţelor funcţionarilor publici de conducere se înscrie în cadrul procesului de repartizare a fondurilor băneşti. Astfel, pentru toţi funcţionarii cu contract, evaluarea anuală a performanţelor este obligatorie. Funcţionarii aflaţi sub contract sunt obligaţi să accepte o altă activitate, dacă nu îndeplinesc obiectivele stabilite în contractele respective.

Suedia

Bilanţul anual al performanţelor care face parte din procesul bugetar, este principalul mecanism de notare a funcţionarilor. Rapoartele de audit anuale şi dialogul continuu între ministere şi departamente funcţionează ca un mecanism de apreciere a performanţelor. Un funcţionar de conducere ale cărui performanţe profesionale sunt nesatisfăcătoare nu va fi reconfirmat în funcţie la expirarea contractului.

În cazul unor deficienţe grave, directorul unui departament poate fi demis din funcţie şi mutat într-un alt post.

Marea Britanie

Există un sistem de examinare a performanţelor aplicabil întregului personal ce compune funcţia publică, în care elementele definitorii sunt următoarele: un plan concret de desfăşurare a carierei; o autoevaluare făcută de titularul postului; o evaluare structurată prin raportarea la atingerea obiectivelor şi la “alte criterii imperative”; o apreciere proprie a potenţialului.

Aceste elemente sunt apoi analizate de către superiorii ierarhici care adoptă măsurile pe care le consideră necesare, Codul funcţiei publice descrie procedurile oficiale prevăzute în situaţii de ineficacitate profesională.

Statele Unite ale Americii

Performanţele fiecărui funcţionar cu atribuţii de conducere fac obiectul unei evaluări anuale. Departamentele stabilesc propriul lor sistem de evaluare. Se prevede prin lege că grilele de evaluare a performanţelor în cadrul departamentelor cuprind cel puţin trei niveluri de apreciere a competenţei: insuficient, satisfăcător, bun. Acest sistem reprezintă primul mijloc de rezolvare a problemelor legate de performanţă.

Funcţionarii publici superiori care nu au primit o notaţie satisfăcătoare pot fi mutaţi într-o altă funcţie corespunzătoare sau pot fi pur şi simplu demişi.

Tot în acest context, există o procedură prin care directorii trebuie, la interval de 3 ani, să fie confirmaţi pe post în funcţie de rezultatele lor.

 

4. CONDUITA PROFESIONALĂ 

 

4. 1. Restricţii privind activităţile politice ale funcţionarilor publici superiori

Aproape toate ţările care obiectul anchetei, cu excepţia Irlandei şi a Turciei, permit funcţionarilor publici superiori să participe la dezbateri publice asupra unor chestiuni politice, cu anumite restricţii explicite sau implicite.

Codurile oficiale de deontologie sau normele în materie dau în mod general indicaţii pentru asemenea situaţii, cum ar fi: să nu încalce principiul neutralităţii politice, să nu facă loc comentariilor defavorabile la adresa guvernului, să se evite exprimarea asupra problemelor pe care funcţionarul le-a cunoscut în calitatea pe care o are. Irlanda şi Turcia sunt singurele ţări care interzic funcţionarilor publici apartenenţa la un partid politic. Mai puţin de o treime din ţările anchetate interzic funcţionarilor de a candida pentru un mandat electiv rămânând în funcţie (Australia, Statele Unite, Irlanda, Japonia, Mexicul, Marea Britanie şi Turcia). 9 din 21 de state (Germania, Austria, Belgia, Finlanda, Franţa, Islanda, Norvegia, Ţările de Jos şi Suedia) permit funcţionarului public superior să ocupe un loc în parlament rămânând în funcţia publică şi beneficiind în această situaţie de concediu.

În Australia se recunoaşte dreptul funcţionarilor publici superiori de a participa la dezbaterile publice asupra chestiunilor politice, dar cu obligaţia de a respecta codul de conduită. De asemenea, funcţionarului public superior i se recunoaşte dreptul de a fi ales în parlament, cu condiţia de a renunţa la postul ocupat în cadrul funcţiei publice respective.

 

4. 2. Declararea intereselor personale şi acceptarea de cadouri sau de avantaje

10 din ţările supuse anchetei impun în mod expres funcţionarilor publici superiori să-şi declare interesele: valorile, bunurile imobiliare, relaţiile personale sau de afaceri, participaţiile în consilii de administraţie. 

În cazul celor mai multe declaraţii, ele trebuie să fie confidenţiale. Alte ţări impun obligaţia declarării pentru anumite grupe de funcţionari sau pentru anumite circumstanţe (Franţa şi Japonia).

Dispoziţii mai cuprinzătoare sunt cele din Statele Unite, în care declaraţiile sunt publice.

Toate ţările analizate impun restricţii vizând acceptarea cadourilor sau avantajelor şi în anumite cazuri sunt stabilite reguli precise de procedură pentru asemenea situaţii.

 

4.3. Restricţii impuse funcţionarilor publici superiori care părăsesc funcţia publică

În majoritatea ţărilor se indică restricţii explicite impuse funcţionarilor publici care au părăsit funcţia publică. În Statele Unite regulile sunt foarte detaliate şi acoperă diferite situaţii. În alte ţări, nu există restricţii precise, ci doar dispoziţii de ordin general asupra difuzării informaţiilor oficiale după părăsirea funcţiei publice.

Canada

În situaţia în care funcţionarul public superior a avut legături cu o întreprindere o perioadă de cel puţin un an, interdicţia se referă la ocuparea unui post (chiar şi de conducere) în întreprinderea respectivă timp de un an după părăsirea funcţiei publice deţinute. De asemenea, un interval de timp, de un an, fostul funcţionar trebuie să se abţină pe cât posibil să aparţină unui grup de presiune a cărui activitate se exercită asupra vechii administraţii.

Franţa

Este interzis funcţionarului public superior să exercite unele activităţi într-o întreprindere privată, timp de 5 ani după părăsirea funcţiei publice, când atribuţiile sale specifice i-au permis să participe la gestiunea sau controlul întreprinderii respective sau să încheie o înţelegere publică cu aceasta.

Germania

Exercitarea de către funcţionari a altor activităţi în timpul sau după plecarea lor din funcţia publică este reglementată de lege şi autorizată prealabil de către organul administrativ tutelar.

Japonia

Unui funcţionar îi este interzis, timp de doi ani după părăsirea funcţiei publice, să ocupe un post într-o întreprindere cu vocaţie comercială, având legături cu organul public în care a fost angajat în următorii cinci ani de la plecarea din funcţia publică, fără autorizaţia expresă a Administraţiei naţionale a funcţiei publice.

Mexic

Este interzis funcţionarilor ocuparea unui post având legătură cu funcţiile lor în cadrul administraţiei, timp de un an după părăsirea funcţiei publice.

Olanda

Nu există restricţii în cazul funcţionarilor publici superiori.

Noua Zeelandă

Toţi funcţionarii publici superiori semnează un contract care prevede o perioadă “post - angajatorie” sau “perioadă de reflexie”, cu o durată de 12 luni după plecarea lor din funcţia publică. Funcţionarii, în general, au obligaţia de a nu utiliza în folos personal informaţiile pe care le-au obţinut în exercitarea atribuţiilor lor.

Turcia

Funcţionarii publici superiori nu pot ocupa un post într-o întreprindere în legătură cu organul administrativ din care au făcut parte, timp de doi ani de la plecarea din funcţia publică, şi nu pot reprezenta întreprinderea timp de 3 ani.

Statele Unite ale Americii

Sunt prevăzute restricţii foarte complexe care se aplică participării la negocieri comerciale sau diplomatice, activităţilor de lobby sau încheierii de înţelegeri de afaceri.

 

4. 4. Protecţia funcţionarilor publici superiori cărora li se cere să facă ceva ilegal sau apreciat drept inoportun

În toate ţările analizate, funcţionarii sunt protejaţi faţă de instrucţiunile care încalcă legea; într-unele din acestea, ei sunt în mod explicit scutiţi de a urma instrucţiunile care sunt susceptibile de a aduce atingere interesului public. 

În unele dintre ţările analizate un funcţionar poate cere confirmarea scrisă a unei instrucţiuni şi poate face cunoscut în mod oficial superiorului că acţiunea propusă este ilegală sau inoportună; în câteva ţări, funcţionarii dispun de indicaţii detaliate asupra drumului de urmat.

În majoritatea ţărilor nu există însă nici o dispoziţie expresă referitoare la faptul că funcţionarii trebuie să facă cunoscut cazul de gestiune frauduloasă sau de prezumţie de corupţie, şi nici nu sunt precizate măsuri precise care să protejeze funcţionarii contra represaliilor sau vexaţiunilor.

O asemenea protecţie, cunoscută generic în engleză sub numele de protecţia “trădătorilor de secrete” (”whistleblowers”) este prevăzută în Statele Unite, iar în Australia este cuprinsă în proiectul de Lege privind funcţia publică.

În continuare, prezentăm sintetic reglementările prin care este asigurată o asemenea protecţie în unele state.

Australia

Există obligaţia funcţionarilor publici superiori de a comunica secretarului permanent din ministerul respectiv toate încălcările prevederilor legale care ajung la cunoştinţa lor. Conform dispoziţiilor propuse a figura în noua Lege a funcţiei publice, secretarii trebuie să se asigure că funcţionarii sunt în măsură să prezinte dovezi ale fraudei, ale risipei sau ale greşelii, fără a fi anchetaţi, dovezi pe baza cărora se va deschide o anchetă asupra actelor în chestiune.

Canada

Codul privind conflictele de interese şi de stabilire a regulilor pentru perioada ulterioară părăsirii funcţiei publice cere miniştrilor să acţioneze în interesul public şi să respecte normele etice. Mai mult, sunt prevăzute două măsuri guvernamentale, care au ca obiect asigurarea protecţiei funcţionarilor Coroanei contra tuturor acţiunilor în justiţie angajate împotriva acestora; aceste măsuri nu se aplică problemelor interne ale raporturilor de muncă.

Noua Zeelandă

Principiile, convenţiile şi orientările practice referitoare la funcţionarii publici superiori enunţă regulile de conduită de urmat în cazul în care un ministru intenţioneză să acţioneze în mod ilegal, dă dispoziţii unui funcţionar să acţioneze într-un mod care riscă să comporte un element de ilegalitate, sau când ministrul acţionează sau intenţioneză să îndeplinească acte care vor fi indeplinite “ultra vires”, mergând împotriva politicii guvernamentale ori care nu este de competenţa sa. Orientările acoperă, de asemenea, situaţiile în care un ministru îi cere unui funcţionar să îndeplinească un act pe care funcţionarul în cauză îl consideră contrar regulilor de conduită sau nepotrivit. Regula generală în acest din urmă caz este că funcţionarul public trebuie să accepte faptul că ministrul este răspunzător de acţiunile sau de inacţiunile sale.

Marea Britanie

Codul funcţiei publice defineşte regulile de conduită de respectat când funcţionarul estimează că i se cere să facă un act ilegal.

Statele Unite ale Americii

Funcţionarii însărcinaţi cu supravegherea creditelor federale pot refuza să garanteze o cheltuială, dacă estimează că aceasta s-a efectuat pe baza unui act neautorizat sau că ea depăşeşte suma autorizată. În plus, statutele federale definesc principiile sistemului de notare şi de avansare în funcţia publică şi autorizează agenţii să conteste practicile vizând personalul când ele nu sunt conforme cu aceste principii (de exemplu, toate sancţiunile primite sau proiectate a fi date unui agent, ca urmare a faptului că acesta a refuzat să asculte de un ordin prin care a fost constrâns să contravină legii). Funcţionarii publici sunt protejaţi contra eventualelor represalii, când ei dezvăluie în mod legal o informaţie pe care au motive să o considere că ar fi o violare a unei legi, reguli sau reglementări, o eroare, o importantă risipă de fonduri, un abuz de putere, sau o ameninţare importantă sau determinată contra siguranţei sau sănătaţii publice.

 

5. ETICA ÎN SERVICIUL PUBLIC

 

5. 1. Definirea noţiunii

Prin etica în serviciul public se înţelege ansamblul principiilor şi normelor de conduită folosite în serviciul public. 

Fiind conceput ca instrument de prevenire, etica în serviciul public vizează reducerea şi eliminarea “delictelor de funcţie”, devenite din ce în ce mai numeroase în ţările industrializate. Mai mult, ea serveşte ca model de referinţă în evaluarea activităţii administrative, care astăzi dispune de o mai mare marjă de apreciere şi de operare în aplicarea sarcinilor sale.

În general, prin etică se înţeleg principiile, normele şi valorile de ordin moral care conduc o societate sau un grup social. Etica “aplicată” constă în concretizarea regulilor generale de conduită la domenii specifice de activitate care, prin complexitatea lor crescută, nu dispun decât de puţine norme specifice.

Etica în cadrul funcţiei publce poate fi definită ca un ansamblu de principii şi norme de comportament adecvat în cadrul administraţiei publice.

În funcţie de legislaţie şi de tradiţia administrativă, aceste reguli fac parte integrantă fie din cultura administrativă, fie dintr-un cadru juridic bine definit.Etica în serviciul public vizeză reducerea neregulilor din acest sector şi restabilirea încrederii publicului în administraţie. Pe de altă parte, etica administrativă se doreşte o reformulare a regulilor de conduită, în contextul unei perioade de restricţii bugetare şi de reforme administrative. Dacă altădată conflictul dintre interesele private şi cele publice era în centrul eticii în administraţie, astăzi, noile doctrine ţin cont în mod egal de insecuritatea produsă de modernizarea serviciului public. De asemenea, normele de conduită trebuie să fie adecvate în contextul măririi capacităţii de acţiune a administraţiei.

Întrebările tipice care se pun asupra eticii administrative sunt următoarele: Pe ce criterii etice trebuie fundamentată o decizie complexă, în contextul unei libertăţi lărgite de acţiune? În caz de conflict, funcţionarul trebuie să fie loial superiorului sau publicului? În ce măsură, dincolo de deciziile concrete, valorile tradiţionale ale administraţiei (secretul funcţiei, echitatea) pot să se armonizeze cu valorile noi (transparenţa, eficacitatea)?

 

5. 2. Factori generali care favorizeză neregularităţile în serviciul public

a) Schimbarea valorilor în societatea contemporană şi fenomenele conexe acestei schimbări, precum scăderea simţului datoriei, o atitudine mai puţin deferentă faţă de autoritate sau accentuarea individualismului şi urmărirea profitului în domeniile de activitate.

b) Internaţionalizarea, intervenţionismul crescut al statului asupra pieţelor, creşterea mobilităţii profesionale între sectorul public şi cel privat, precum şi apariţia unui trafic de influenţă exercitat prin finanţarea partidelor din activităţi private; degradarea condiţiilor de muncă ca rezultat al măsurilor de natură economică.

c) Lacunele la nivelul resurselor, gestiunii şi controlului, datorate creşterii responsabiliăţilor politice sau a unei puternice politizări a sectorului public.

d) Responsabilităţile care nu sunt în mod clar definite, ierarhiile complicate, absenţa controlului. 

Se estimează, de asemenea, că factorii personali, precum lipsa de caracter şi strâmtoarea financiară, împing agenţii să comită acte de corupţie sau alte neregularităţi. Factorii cei mai importanţi care favorizează aceste predispoziţii personale se datorează, în general, unor lipsuri de gestiune, unor erori de recrutare sau unor competenţe prost definite. 

 

5. 3. Etica şi noua gestiune publică

Descentralizarea competenţelor şi responsabilităţilor lasă o posibilitate de acţiune mai mare pentru comiterea iregularităţilor şi accelerează degradarea normelor de conduită uniforme care tind să se scindeze în mai multe etici diferite. Pe de altă parte, valorile tradiţionale şi cele noi sunt percepute ca fiind contradictorii şi de natură să dezorinteze agenţii. Contactele crescute cu sectorul privat ameninţă valorile tradiţionale, cum ar fi neutralitatea sau primatul interesului public. Acest fapt presupune împrumutul de modele etice care erau până în prezent proscrise de sectorul public (cum ar fi acceptarea de cadouri). Reducerile bugetare şi de efective antrenează o degradare a condiţiilor de lucru. Alţi factori, precum stresul şi necesitatea inovaţiei, încurajează de asemenea nerespectarea normelor etice.

 

5. 4. Instrumente de încurajare a aplicării normelor etice în sectorul public

a) Controlul să fie asigurat nu numai prin intermediul unui cadru juridic clar definit, care să prevadă mecanismele de învestigare şi de sancţionare, dar şi prin reguli eficace de responsabilizare şi de supraveghere publică.

b) Orientarea să fie dată prin definirea normelor şi valorilor serviciului public, care să fie înscrise în conduri de conduită. Aceste coduri trebuie să fie susţinute de către responsabili politici, să fie implementate prin structuri specifice şi să fie aplicate de toate persoanele implicate în serviciul public.

c) Să se asigure o bună gestionare a condiţiilor de lucru în funcţia publică şi a serviciilor specializate de etică care coordonează şi supraveghează activităţile specifice administraţiei.

Codurile de conduită şi de formare în materie de etică figurează printre instrumentele cele mai discutate în acest domeniu. 

Vom trece la un examen succint al avantajelor şi inconvenientelor acestor intrumente. În ciuda popularităţii, codurile de conduită sunt controversate în literatura de specialitate. Au fost emise temeri asupra acestui subiect, susţinându-se, de exemplu, că este imposibil de formulat un cod de conduită unic, ţinând cont de diversitatea sarcinilor şi structurilor unei administraţii moderne sau că această aplicaţie ar fi dificilă şi o asemenea interpretare ar fi precară. S-a mai spus că un cod de conduită poate fi în contradicţie cu deontologia unei profesiuni şi poate reprezenta o ofensă a agenţilor integri. În sfârşit, s-a susţinut că un cod de conduită poate constitui un paravan în spatele căruia poate prolifera adevărata corupţie. Partizanii ideii justifică necesitatea unor astfel de coduri prin faptul că ele îndeplinesc funcţiile de orientare, în particular, dincolo de conflictele între interesele publice şi private. Ţinând cont de mărirea exigenţelor în domeniul administrativ, o percepţie intuitivă a moralei este insuficientă. Pentru a fi eficace, un cod de conduită nu trebuie să fie nici abstract, nici detaliat. Acceptarea sa depinde de participarea personalului la formularea sa. În consecinţă, normele de conduită întomite în mod unilateral de către conducere nu au decât şanse minime de a fi aplicate. În acest context, este deosebit de importantă impunere unor astfel de coduri, adoptarea unui comportament exemplar de conducere şi existenţa unor mecanisme de sancţiune în cazul încălcării prevederilor din cuprinsul Codului.

Formarea funcţionarilor publici în sensul normelor etice constituie conştientizarea normelor şi valorilor activităţii administrative şi de aplicare a regulilor de conduită abstracte în situaţii concrete de luare a deciziilor.

În cadrul unui sondaj de opinie pe această temă, efectuat în Elveţia, două treimi din persoanele interogate estimează că un cod scris de conduită ar fi un instrument util pentru administraţie, cu condiţia ca el să fie apropiat de practică, nu prea detaliat şi inteligibil. Pentru ca un cod să fie aplicabil trebuie ca normele de conduită etică să fie acceptate şi urmate de către angajaţi. În cele din urmă, anumite condiţii prealabile sunt necesare: un climat de muncă deschis şi motivant, un comportament exemplar din partea cadrelor şi o comunicare activă cu agenţii. O parte a persoanelor interogate se pronunţă în favoarea unui cod de conduită unic pentru administraţia federală, completat de dispoziţii specifice ale departamentelor şi oficiilor. Cealaltă parte este favorabilă, ţinând cont de diferenţele între diversele departamente şi oficii, codurilor descentralizate de conduită. O treime a persoanelor se opun unui cod de conduită, pe care îl consideră inutil, “contraproductiv”. Pe de altă parte, asemenea norme există deja în cadrul Statutului funcţionarului public, administraţia federală dispunând de un cod de onoare tacit, izvorât dintr-o îndelungată tradiţie administrativă.

Propunerea introducerii de cicluri de formare vizând sensibilizarea agenţilor faţă de problematica eticii a primit aprobarea unanimă a persoanelor interogate.

 

5. 5. Principii propuse să favorizeze aplicarea normelor etice în serviciul public

Consiliul OCDE a adoptat, la 23 aprilie 1998, o Recomandare privind ameliorarea comportamentului etic în cadrul serviciilor publice. Recomandarea constă într-un ansamblu de principii menite să favorizeze aplicarea normelor etice în cadrul serviciului public. Comitetul gestiunii publice a luat decizia de a întocmi o astfel de recomandare în scopul de a ajuta ţările membre în procesul de revizuire a sistemelor lor de gestiune a eticii în domeniul serviciului public.

În prefaţa Recomandării OCDE se arată: “Chiar dacă guvernele acţionează în condiţii culturale, politice şi administrative, adesea ele se confruntă cu probleme etice asemănătoare şi rezolvarea acestora prezintă caracteristici comune.

Ţările membre au nevoie de puncte de referinţă pentru a combina o mare diversitate de elemente, în aşa fel încât să se structureze într-un sistem eficient de gestiune a eticii, în funcţie de situaţiile politice, administrative şi culturale proprii fiecăreia dintre ele”.

În continuare, prezentăm principiile cuprinse în Recomandarea OCDE.

1. Normele etice aplicabile serviciului public trebuie să fie clare.

Deţinătorii unei însărcinări publice au dreptul să cunoască principiile şi normele fundamentale care sunt aplicate în serviciul lor, cât şi limitele a ceea ce constituie un comportament acceptabil. Un enunţ concis şi beneficiind de o largă publicitate a valorilor şi principiilor etice fundamentale care ghidează serviciul public, cum ar fi sub forma unui cod de conduită, poate să contribuie la crearea unei concepţii comune în sânul administraţiei publice şi, mai mult, în cadrul societăţii.

2. Normele etice trebuie să fie înscrise într-un cadru juridic.

Cadrul juridic constituie punctul de plecare al comunicării normelor şi principiilor minime de conduită obligatorie pentru toţi deţinătorii unei însărcinări publice. Legile şi reglementările trebuie să enunţe valorile fundamentale ale serviciului public şi să constituie un cadru în scopul definirii orientărilor, să conţină prevederi procedurale referitoare la anchete şi la angajarea sanţiunilor disciplinare şi de altă natură.

3. Deţinătorii unei însărcinări publice trebuie să poată beneficia de sfaturi în domeniul eticii.

Integrarea profesională trebuie să contribuie la dezvoltarea facultăţii de apreciere şi a competenţelor necesare deţinătorilor unei însărcinări publice în aplicarea principiilor etice în cazuri concrete. Perfecţionarea conduce la dezvoltarea competenţelor esenţiale pentru analiza etică şi raţionamentul moral. Un sfat imparţial poate contribui la crearea unui mediu în care deţinătorii unei însărcinări publice sunt mai dispuşi să înfrunte şi să rezolve tensiunile de ordin etic. Trebuie puse în funcţie mecanismele de consiliere şi consultaţii interne pentru a ajuta deţinătorii unei însărcinări publice să aplice normele etice fundamentale în cadrul profesional.

4. Deţinătorii unei însărcinari publice trebuie să-şi cunoască drepturile şi obligaţiile atunci când se descoperă acte criticabile.

Deţinătorii unei însărcinări publice trebuie să-şi cunoască drepturile şi obligaţiile în ceea ce priveşte punerea în evidenţă a actelor criticabile, reale sau prezumate în cadrul serviciului public. Trebuie să existe mai ales reguli şi proceduri clare pe care agenţii trebuie să le urmeze şi un lanţ de responsabilităţi bine definite. Deţinătorii unei însărcinări publice trebuie, de asemenea, să cunoască de ce protecţie beneficiază în ceea ce priveşte descoperirea actelor criticabile.

5. Angajarea responsabililor politici în favoarea eticii trebuie să implementeze comportamentul etic al deţinătorilor unei însărcinări publice.

Responsabilii politici au datoria să menţină un nivel ridicat al corectitudinii în exerciţiul funcţiilor lor oficiale. Angajarea lor este demonstrată de exemplul propriu şi de măsurile care nu pot fi luate decât la nivel politic, de exemplu, punerea în funcţie a dispoziţiilor legislative şi instituţionale care fundamentează comportamentele etice şi sancţionarea actelor criticabile, furnizând resurse suficiente pentru activităţile privind etica în ansamblul administraţiei şi evitând cultivarea regulilor şi legilor în materie de etică în scopuri politice.

6. Procesul de luare de deciziei trebuie să fie transparent şi să facă obiectul controlului.

Publicul trebuie să cunoască modul cum instituţiile publice utilizează competenţele şi resursele care le sunt încredinţate. Supravegherea exercitată de către public trebuie să fie facilitată prin proceduri transparente şi democratice, prin controlul parlamentar şi prin accesul la informaţiile oficiale. Transparenţa trebuie în plus accentuată prin măsuri precum sistemele de difuzare de informaţii şi prin recunoaşterea rolului pe care îl joacă mass media activă şi independentă.

7. Trebuie să existe linii directoare clare în materie de relaţii între sectorul public şi cel privat.

Reguli clare definind normele etice trebuie să ghideze comportamentul deţinătorilor unei însărcinări publice în relaţiile lor cu sectorul privat, de exemplu în ceea ce priveşte pieţele publice, sau condiţiile de angajare în sectorul public. Înteracţiunea crescândă între sectorul public şi cel privat cere acordarea unei atenţii crescânde valorilor serviciului public şi necesită ca partenerii exteriori să se angajeze să respecte aceleaşi valori.

8. Gestionarii trebuie să promoveze un comportament etic.

Un cadru organic care încurajează norme de conduită stricte încurajând aproprierea unui comportament conform eticii, precum condiţiile de lucru şi o evaluare eficace a performanţelor, are o incidenţă directă asupra practicării cotidiene a valorilor şi normelor etice în cadrul serviciului public. Gestionarii au un rol important în acest sens prin asigurarea unei direcţii coerente şi prin adoptarea unei conduite exemplare pe planul eticii în relaţiile profesionale cu conducătorii politici, cu alţi deţinători de însărcinări publice şi cu cetăţenii.

9. Politicile, procedurile şi practicile gestiunii trebuie să favorizeze un comportament conform eticii.

Politicile şi practicile gestiunii trebuie să permită demonstrarea ataşamentului unui organism la normele etice. Nu este suficient ca administraţiile publice să se mulţumească să se doteze cu structuri fondate pe respectul regulilor. Numai aceste sisteme fondate pe respectul regulilor pot, în mod involuntar să încurajeze anumiţi deţinători de însărcinări publice să adopte un comportament la limita comportamentelor criticabile. Puterile publice nu trebuie numai să definească normele minimale; dincolo de care acţiunile unui agent public nu sunt tolerabile, dar trebuie să fie enunţate în mod clar de un ansamblu de valori ale serviciului public la care agenţii publici trebuie să aspire.

10. Condiţiile de angajare specifice funcţiei publice şi gestiunea resurselor umane trebuie să favorizeze un comportament conform eticii.

Condiţiile de angajare în serviciul public, cum ar fi perspectivele carierei, dezvoltarea profesională, sau un nivel corespunzător de remunerare, ca şi politicile de gestiune a resurselor umane trebuie să creeze un mediu care să conducă la un comportament conform eticii. Respectul principiilor fundamentale, precum meritul, care trebuie să figureze în mod coerent în Codul procedurii de recrutare şi de promovare, permite punerea în aplicare a principiului integrităţii în serviciul public.

11. Mecanisme adaptate care să permită tragerea la răspundere trebuie puse în aplicare în serviciul public.

Deţinătorii unei însărcinări publice trebuie să dea socoteală de acţiunile lor în faţa superiorilor şi, într-un mod mai cuprinzător, în faţa publicului. Obligaţia de a da socoteală trebuie susţinută simultan pe respectul principiilor etice şi pe rezultatele obţinute. Mecanismele proprii tragerii la răspundere pot fi interne organismului sau pot să privească ansamblul administraţiei. Mecanismele vizând implementarea obligaţiei de a da socoteală trebuie să fie concepute în asemenea mod încât să permită controalele potrivite, dar fără a afecta gestiunea care trebuie să fie suficient de flexibilă.

12. Trebuie să existe proceduri şi sancţiuni adecvate în cazul comportamentului incorect.

Mecanismele permiţând detectarea actelor criticabile, precum corupţia, şi anchetarea în mod independent a persoanei respective sunt elemente indispensabile unei infrastructuri etice. Trebuie să se dispună: proceduri viabile şi resurse pentru supravegherea încălcării regulilor în serviciul public; semnalarea şi anchetarea acestor încălcări; cât şi sancţiuni administrative sau disciplinare adaptate descurajării comportamentelor incorecte. Gestionarii trebuie să exercite o judecată potrivită în vederea aplicării mecanismelor rezultând din necesitatea punerii în acţiune a acestui domeniu.

 

5.6. Codul internaţional pentru îndrumarea funcţionarilor publici

I. Principii generale

1. Un serviciu public, astfel cum este definit de legea naţională, este o poziţie de încredere, implicând o sarcină de acţiune în interes public. De aceea, loialitatea supremă a funcţionarilor publici va fi către interesele publice ale ţării lor, exprimate prin instituţiile democratice ale regimului politic.

2. Funcţionarii publici îşi vor îndeplini atribuţiile în mod eficient, efectiv şi cu integritate, în acord cu legile sau cu politicile administrative. Ei vor căuta permanent să se asigure că resursele publice faţă de care sunt responsabili sunt administrate în mod efectiv şi de o manieră eficientă.

3. Funcţionarii publici vor fi atenţi, corecţi şi imparţiali în îndeplinirea funcţiilor lor şi, în mod particular, în relaţiile cu publicul. Ei nu vor acorda tratamente preferenţiale nici unui grup sau individ sau discriminări împotriva nici unui grup sau individ, sau nu vor abuza în alt mod de puterea şi autoritatea cu care sunt învestiţi.

II. Conflictul de interese şi descalificarea

4. Funcţionarii publici nu vor face uz de autoritatea lor oficială pentru promovarea în mod inadecvat a intereselor proprii, familiale ori financiare. Ei nu se vor angaja în nici o tranzacţie, nu vor dobândi vreo poziţie sau funcţie sau nu vor urmări vreun interes financiar, comercial ori vreun alt interes comparabil, care este incompatibil cu funcţia lor, cu atribuţiile şi competenţele lor.

5. Funcţionarii publici, în funcţie de poziţia lor, vor declara, în conformitate cu legile sau politicile administrative, afacerile, interesele comerciale şi financiare sau activităţile întreprinse în scop de câştig patrimonial, care pot da naştere la conflicte de interese. În situaţii de conflict de interese posibile sau actuale, între interese private şi îndatoriri publice, ei vor ceda în favoarea măsurilor stabilite pentru reducerea sau eliminarea unor asemenea conflicte de interese.

6. Funcţionarii publici nu vor folosi în mod inadecvat banul public, proprietatea, serviciile sau informaţiile care sunt cerute în îndeplinirea sau ca rezultat al activităţilor oficiale, pentru activităţi fără legătură cu activitatea lor oficială.

7. Funcţionarii publici se vor supune măsurilor stabilite prin lege sau prin politici administrative, în sensul că, după părăsirea poziţiilor oficiale, ei nu vor obţine avantaje nepotrivite din funcţia anterioară.

8. Funcţionarii publici se vor supune, în conformitate cu poziţia lor şi în modul permis ori cerut de lege şi de politicile administrative, cerinţelor declarării sau dezvăluirii bunurilor de preţ şi a responsabilităţilor pe care le deţin, şi, în măsura în care este posibil, şi acelea ale soţiei şi/ sau ale celor care depind de aceştia.

IV. Acceptarea de cadouri şi de alte favoruri

9. Funcţionarii publici nu vor solicita sau primi în mod direct sau indirect vreun cadou sau altă favoare care ar putea influenţa exerciţiul funcţiilor lor, îndeplinirea sarcinilor lor ori discernamântul lor.

V. Informarea confidenţială

10. Materialele de natură confidenţială în posesia funcţionarilor publici vor fi ţinute secret,cu excepţia cazului în care legislaţia naţională, în îndeplinirea unei sarcini sau a unei cereri formulate în justiţie impun în mod expres altceva.

VI. Activitatea politică

11. Activitatea politică sau orice altă activitate publică oficială în afara scopului funcţiei, în conformitate cu legile şi politicile administrative, nu va submina încrederea publică în îndeplinirea imparţială a atribuţiilor sau îndatoririlor lor.

(Sursa: Anexa Rezoluţiei Generale a ONU “Acţiunea împotriva corupţiei” din 28 ianuarie 1997, A/RES/51/59)

 
ANEXA

Procedurile de angajare a funcţionarilor publici cu atribuţii de conducere în diverse ţări

	Ţări
	Intervenţia unui organism central
	Aprobarea ministrului
	Apelarea la norme de selecţie imperative
	Publicitatea posturilor vacante
	Condiţii de acces în posturile superioare
	Proceduri de selecţionare explicite

	Austria
	Nu
	Da
	Nu
	Publicitate externă
	Nu
	Da

	Belgia
	Nu
	Da
	Nu
	Jurnalul Oficial
	Da, numai anumiţi funcţionari de la anumite nivele pot accede la funcţiile înalte
	Nu

	Canada
	Da
	Da, pentru miniştrii delegaţi
	Da
	-
	Nu
	Da

	Danemarca
	Nu
	Nu
	Nu
	Vezi nota 1
	Nu
	Da

	Franţa
	Nu
	Da
	Nu
	Jurnalul Oficial
	Da2
	Nu

	Germania
	Nu
	Da
	Nu
	Vezi nota 3
	Da4
	Nu

	Irlanda
	Da
	Da
	Nu
	Publicitate internă
	Nu
	Da

	Olanda
	Da
	Da
	În curs de introducere
	Publicitate internă
	Nu
	Da

	Noua Zeelandă
	Nu
	Da, pentru posturile de şef executiv
	Da
	Publicitate externă
	Nu 
	Da

	Norvegia
	Nu
	-
	Nu
	Publicitate externă
	Nu
	Da

	Marea Britanie
	Da
	Da
	Da
	Hotărăşte organismul de angajare
	Nu
	Da

	Statele Unite ale Americii
	Da
	Nu
	Da
	Publicitate externă ori internă a administraţiei federale
	Nu
	Da


Note:

1. Posturile vacante sunt iniţial anunţate în interiorul organismului care recrutează; în absenţa candidaţilor calificaţi se face un anunţ în exterior

2. Titularii posturilor înaltelor funcţii publice se recrutează din rândul funcţionarilor proveniţi de la Şcoala naţională de administraţie şi Şcoala politehnică. Trebuie să îndeplinească o condiţie de mobilitate şi o condiţie de vechime.

3. Se face publicitate în exterior pentru posturile de şef de departament în ministerele federale şi pentru posturile de director în agenţiile federale ale ministerelor federale. Pentru celelalte posturi importante se face o publicitate internă.

Candidaţii pentru funcţiile înalte trebuie să posede o diplomă şi trebuie să susţină un examen; trebuie să facă un stagiu de pregătire şi să susţină un examen la sfârşit.

